b'\n_START_ARTICLE_\nTrinajst selskih \xc5\xbertev\n_START_PARAGRAPH_\nTrinajst selskih \xc5\xbertev je skupinsko ime za trinajsterico koro\xc5\xa1kih upornikov proti nacizmu v \xc4\x8dasu 2. svetovne vojne, ko je bila Avstrija priklju\xc4\x8dena Tretjemu Rajhu. Trinajsterica je bila aprila 1943 na montiranem sodnem procesu, ki ga je vodil najzloglasnej\xc5\xa1i nacisti\xc4\x8dni sodnik dr. Roland Freisler, obto\xc5\xbeena in obsojena "priprave na veleizdajo". Sodba je bila izvr\xc5\xa1ena 29. aprila 1943 na Dunaju, vseh trinajst obsojenih je bilo usmr\xc4\x8denih z obglavljenjem. \xc4\x8ceprav vsi \xc4\x8dlani trinajsterice niso izvirali iz Sel na Koro\xc5\xa1kem, se je skupine s\xc4\x8dasoma prijelo ime Trinajst selskih \xc5\xbertev, saj so od leta 1949 vsi pokopani prav tam.\n_START_SECTION_\nTrinajsterica\n_START_PARAGRAPH_\nSkupino, ki je bila 29. aprila 1943 obglavljena na Dunaju, so sestavljali: Ivan Dovjak, Franc Gregori\xc4\x8d, Florijan Kelih, Urh Kelih, Micka Olip, Toma\xc5\xbe Olip, Jakob Ora\xc5\xbee, Janez Ora\xc5\xbee, Jernej Ora\xc5\xbee, Jurij Pasterk, Franc Pristovnik, Franc Weinzierl in Miha \xc5\xbdupanc. Za \xc5\xa1tirinajsto \xc5\xbertev istega nacisti\xc4\x8dnega procesa velja Toma\xc5\xbe Olip (starej\xc5\xa1i) iz Obirskega, ki je bil sicer obsojen na 8 let zapora, vendar je kmalu po obsodbi umrl za posledicami gestapovskega mu\xc4\x8denja v zaporih v Celovcu. \xc4\x8clani skupine niso izvirali izklju\xc4\x8dno iz Sel, marve\xc4\x8d so bili doma iz \xc5\xa1ir\xc5\xa1ega obmejnega podro\xc4\x8dja na severni strani Karavank, in sicer iz ob\xc4\x8din Borovlje, Sele in \xc5\xbdelezna Kapla.'